Rundkørslen mellem Himmerlandsvej og Under Broen i Skørping er erklæret trafikfarlig for elever til og med 6. klasse. Onsdag skal politikerne i Rebild Kommune tage beslutningen om, hvordan rundkørslen bliver mere sikker og tryg at færdes i, så skoleeleverne på Skørping skole kan tage cyklen til skole uden bekymringer. Det glæder skoleleder René Neve Henriksen sig over. - Uanset hvilken løsning, man går med, så håber jeg, at det bliver mere sikkert, siger han. Forældre bekymrede for at lade børn cykle Det er med uro i maven, at forældrene sender deres børn afsted på cyklen. Det er kommet til udtryk på forældremøder. -  Jeg synes, det er ærgerligt, når man bor et sted med så meget flot natur, at man ikke tør tage cyklen. Vi er glade for at cykle i det her område, og den oplevelse, vil vi også gerne give børnene, fortæller skolelederen. Skolens har talt med børnene og deres forældre om, hvordan de skal komme til og fra skole på den sikreste måde, og ifølge skolelederen er der også andre gode grunde til at hoppe på cyklen. - Med alt forskningen om, at børn bevæger sig for lidt, så er det at få givet dem nogle sunde trafikvaner vigtigt. To mulige løsninger Og hvilken trafikomlægning, der skal ske, beslutter Teknik- og miljøudvalget i Rebild Kommune i eftermiddag. Den ene løsning er en hævet cykelsti-ring, som skal gøre cykler og biler mere adskilte i rundkørslen. Den vil også sænke hastigheden ind og ud af rundkørslen. Den anden mulighed er en dobbeltrettet fællessti, som vil føre de bløde trafikanter helt uden om rundkørslen.

Opsummering:
Ved Skørping Skole gør en trafikeret rundkørsel det farligt for eleverne at cykle til skole. En vigtig beslutning om, hvad der skal ske med rundkørslen, træffes i dag, onsdag.